仙廬同巽中阿祐忠禪山行
作者：釋德洪
朝代：宋

paragraphs: 好山不知源，勝處藏疉嶂。
興來理清游，意適爭勇往。
事異傾同識，顧語山答響。
野泉行淺沙，脱屨屢植杖。
相羊木陰下，喘坐清相向。
阿祐華林風，媚秀得妍狀。
忠禪等鵠清，精神照冰段。
住山異比丘，韻出羲皇上。
風度太清癯，吐語極豪放。
撥置形骸外，卸裓藉草莽。
獨余衰退姿，面色餘煙瘴。
勝踐偶獲陪，兹樂非夙望。
一笑粲妍鄙，散坐推少長。
媿無斜川詩，苦語出牽强。
讀之輒自嗟，幸君一拊掌。